作者:白居易
標題:詠拙
內容:所稟有巧拙，不可改者性。所賦有厚薄，不可移者命。我性愚且蠢，我命薄且屯。問我何以知，所知良有因。亦曾舉兩足，學人蹋紅塵。從茲知性拙，不解轉如輪。亦曾奮六翮，高飛到青雲。從茲知命薄，摧落不逡巡。慕貴而厭賤，樂富而惡貧。同此天地間，我豈異於人。性命苟如此，反則成苦辛。以此自安分，雖窮每欣欣。葺茅為我廬，編蓬為我門。縫布作袍被，種穀充盤飧。靜讀古人書，閑釣清渭濱。優哉複遊哉，聊以終吾身。